מה נמס באביב, משנה את צורתו בכל חורף, ואינו קיים בקיץ ובסתיו ? התשובה טמונה בטרנד אדריכלי מקפיא ביופיו - מלונות קרח. הכינו את הכפפות ומחממי האזניים לביקור קצרצר במלונות בהם טמפרטורת החדר מגיעה בשיאה למינוס 5 מעלות צלזיוס. החימום אינו פועל אבל החוויה נצרבת חזק בזיכרון. הטרנד של מלונות קרח תפס תאוצה עצומה בשנים האחרונים והצליח למתג את עצמו כחופשה יוקרתית ונחשקת וכחוויה ייחודית לחופשת חורף יוצאת דופן לחלוטין. למטיילים רבים, כולל לאלו שמעדיפים לנסוע למקומות חמים יותר, קוסם ומסקרן הרעיון של לינה במלון מעוצב שבנוי מקרח. גם עניין האקסקלוסיביות (כמה אנשים אתם מכירים שבאמת היו במלון קרח ?!) בוודאי משחקת תפקיד והופכת את התופעה לנחשקת עוד יותר.